**ΚΕΦΑΛΑΙΟ 35**

**ΛΟΓΩ- ΕΡΓΩ.**Ο Περικλής διαφωνεί με την εκφώνηση του επιταφίου λόγου, σε αντίθεση με τους περισσότερους ρήτορες, που μίλησαν σε ταφή νεκρών πολέμου. Επιθυμεί μιαν έμπρακτη εκδήλωση τιμής για εκείνους που έδειξαν έμπρακτα την ανδρεία τους. Τα έργα πρέπει να τιμώνται με έργα. Τα έργα της ταφής έχουν τη δύναμη να κρατήσουν σταθερά υψωμένη τη δόξα των νεκρών.

**ΑΚΡΟΑΤΗΣ**

α) Ξυνειδότες και άρα εὖνοι: είναι αυτοί που έχουν άμεση αντίληψη και προσωπική πείρα, οι οποίοι αν και γνωρίζουν (ἐπίστανται), επιθυμούν (βούλονται) να ακούσουν στον υπέρτατο βαθμό τον έπαινο, ο οποίος συνεπάγεται και την αυτοεξύψωσή τους, αφού πήραν μέρος στις μάχες.

β) ἄπειροι: όσοι δεν έχουν προσωπική πείρα των γεγονότων. Αυτοί θα αντιμετωπίσουν με σκεπτικισμό και δυσπιστία τον έπαινο του ρήτορα. Τα στοιχεία αυτά ενισχύονται και από την έμφυτη τάση του ανθρώπου να νιώθει φθόνο, όταν ακούει κάτι πάνω από τις δυνατότητές του.

**ΧΑΡΑΚΤΗΡΙΣΜΟΣ ΤΟΥ ΠΕΡΙΚΛΗ**

• Άνθρωπος που τολμά να διαφοροποιηθεί και αντίθετα με τους ρήτορες άλλων επιταφίων αμφισβητεί την αποτελεσματικότητα των επιτάφιων λόγων.

• Ορθολογιστής και με πρακτικό πνεύμα όταν υποστηρίζει την έμπρακτη απόδοση τιμών στους

νεκρούς του πολέμου.

• Βαθύς γνώστης της ανθρώπινης ψυχολογίας, πράγμα που φαίνεται στη διάκριση του ακροατηρίου σε ξυνειδότες και ἀπείρους. Άνθρωπος με διεισδυτική ματιά και με πείρα της ζωής.

• Εραστής του μέτρου (μετρίως εἰπεῖν) .

• Δημοκρατικός ηγέτης που σέβεται την άποψη των περισσότερων, γι’ αυτό προχωρεί στην εκφώνηση του λόγου ακολουθώντας το έθιμο και πειθαρχώντας στην παράδοση.

• Δεινός χειριστής του λόγου.

**ΚΕΦΑΛΑΙΟ 36**

**ΠΡΟΓΟΝΟΙ** **(Από τη μυθική εποχή ως το τέλος των Περσικών Πολέμων, 479π. Χ.)**

Οι Αθηναίοι καυχιόνταν για την αυτοχθονία τους, γεννήθηκαν στα σπλάχνα της Αθηναϊκής γης.

Με την αρετή που έδειξαν οι πρόγονοι κληροδότησαν στις κατοπινές γενιές μια πατρίδα ελεύθερη. **Αρετή**: από την εποχή του Ομήρου ταυτίζεται με την πολεμική αρετή, την παλικαριά, τη γενναιότητα.

**ΠΑΤΕΡΕΣ (479-445π.Χ.)**

δημιούργησαν μια μεγάλη δύναμη με κόπους και θυσίες

**Η ΓΕΝΙΑ ΤΟΥ ΠΕΡΙΚΛΗ (445-431 π. Χ.)**

Αύξηση της δύναμης της Αθήνας -Εσωτερική οργάνωση :

α) εδραίωση δημοκρατικών θεσμών

β) ενίσχυση ναυτικής δύναμης

γ) ανάπτυξη εμπορίου και βιοτεχνίας

δ) ανάδειξη Αθήνας σε πνευματικό κέντρο όλης της Ελλάδα

**ΠΡΟΘΕΣΗ ΤΟΥ ΛΟΓΟΥ**

**Πού αποσκοπεί ο έπαινος της γενιάς του Περικλή;**

Στην τόνωση του ηθικού των Αθηναίων: δεν πρέπει να ξεχνάμε ότι βρισκόμαστε στην αρχή ενός πολέμου, ο οποίος προβλέπεται να είναι μακροχρόνιος και δύσκολος.

Να συναισθανθούν οι Αθηναίοι το μέγεθος της ευθύνης τους απέναντι στο έργο των προγόνων.

Στην προβολή εκ μέρους του Θουκυδίδη του μεγαλείου της Αθήνας του Περικλή. Αν σκεφτούμε ότι, πιθανότατα, όταν ο Θουκυδίδης έγραφε την ιστορία του, η Αθήνα του Περικλή ήταν ήδη παρελθόν και είχε περάσει πια στη σφαίρα των προγόνων. Συνεπώς, πρέπει να της αποδοθεί ο ανάλογος έπαινος.